നവജാത ശിശുവിനെ ഒളിപ്പിച്ചുകടത്തിയ സംഭവം മുന് എസ്എഫ്ഐ നേതാവ് അനുപമയുടെ പരാതിയില് ഇടപെട്ട് ബാലാവകാശ കമ്മീഷന് തിരുവനന്തപുരം : കുഞ്ഞിനെ തന്നില് നിന്നും വേര്പെടുത്തിയെന്ന മുന് എസ്എഫ്ഐ വനിതാ നേതാവ് അനുപമയുടെ പരാതിയില് ഇടപെട്ട് ബാലാവകാശ കമ്മീഷന്. സംഭവത്തില് കേസ് എടുത്തു. ബാലാവകാശ കമ്മീഷന് അംഗം ഫിലിപ്പ് പാറക്കോട്ടിന്റെതാണ് നടപടി. സംഭവത്തില് ശിശുക്ഷേമ സമിതി ജനറല് സെക്രട്ടറി ഷിജുഖാന് നോട്ടീസ് അയച്ചു. ഇതിന് പുറമേ ചൈല്ഡ് വെല്ഫയര് കമ്മറ്റി, പോലീസ്, ജില്ലാ പ്രൊട്ടക്ഷന് ഓഫീസര് എന്നിവര്ക്കും നോട്ടീസ് അയച്ചിട്ടുണ്ട്. 30 ദിവസത്തിനുള്ളില് സംഭവത്തില് വിശദീകരണം നല്കണമെന്ന് ആവശ്യപ്പെട്ടാണ് നോട്ടീസ് നല്കിയത്. കുഞ്ഞിനെ കടത്താന് സിപിഎം നേതാവായ പിതാവിനൊപ്പം ശിശുക്ഷേമ സമിതിയും സിഡബ്ല്യൂസിയും കൂട്ടുനിന്നെന്നാണ് അനുപമയുടെ ആരോപണം. ഇതേ തുടര്ന്നാണ് ബാലവാകശ കമ്മീഷന് നോട്ടീസ് അയച്ചത്. സംഭവത്തില് വനിതാ കമ്മീഷനും റിപ്പോര്ട്ട് തേടിയിട്ടുണ്ട്. അനുപമയുടെ പരാതിയില് സംസ്ഥാന പോലീസ് മേധാവിയോടാണ് വനിതാ കമ്മീഷന് റിപ്പോര്ട്ട് തേടിയത്. പിതാവ് അകറ്റിയ കുഞ്ഞിനെ തിരികെ ലഭിക്കണമെന്ന് ആവശ്യപ്പെട്ട് കഴിഞ്ഞ ഏപ്രിലിലാണ് അനുപമ പോലീസില് പരാതി നല്കിയത്. എന്നാല് പിതാവ് പ്രമുഖ സിപിഎം നേതാവായിരുന്നതിനാല് പരാതിയില് ഇടപെടാന് പോലീസ് വിസമ്മതിക്കുകയായിരുന്നു. തുടര്ന്ന് പോലീസിനെതിരെ ഗുരുതര ആരോപണവുമായി അനുപമ പരസ്യമായി രംഗത്ത് വന്നു. ഇതോടെയാണ് പോലീസ് ഉള്പ്പെടെ മുന് എസ്എഫ്ഐ നേതാവിന്റെ പരാതിയില് ഇടപെട്ടത്. സംഭവത്തില് വകുപ്പുതല നടപടിയെടുക്കുമെന്ന് ആരോഗ്യമന്ത്രി വീണാ ജോര്ജ് അറിയിച്ചിട്ടുണ്ട്.